arnastofnun/IGC-2024 huggingface dataset:
Frekjan sprengir ætíð

Í kosningunum verður unnt að losna við óróaafl íslenzkra stjórnmála. Losna við bófaflokkinn, sem leikur hlutverk stjórnmálaflokks. Sjálfstæðisflokkurinn er engin kjölfesta. Hann er pólitískur armur sundurlyndisafls þess eina prósents, sem hirðir allan arðinn af puði þjóðarinnar. Í samsteypustjórn hagar hann sér eins og hann einn ráði öllu. Aðrir ráðherrar mega dunda í út/inn pappírum sinna ráðuneyta, en bófarnir einir mega taka alvöru ákvarðanir. Því talaði Bjarni Ben eins og heilbrigðisráðherra væri og Proppé fékk engu að ráða. Vegna frekju og yfirgangs Sjálfstæðisflokksins sprakk stjórnin eins og aðrar stjórnir flokksins.
Auðveld stjórnarmyndun

Vel er hægt að hugsa sér fjögurra flokka stjórn undir forustu Vinstri grænna. Þar mundu verða Píratar, Flokkur fólksins og Samfylkingin með samtals um 40 þingmenn og nægan meirihluta. Þessi stjórn mundi endurreisa velferðar- og heilsukerfið og setja upp fjármögnunarkerfi fyrir litlar íbúðir. Um þetta eru þessir flokkar sammála. Þeir geta farið yfir nýju stjórnarskrána og hugsanlega gert breytingar að góðra manna yfirsýn. Kvótakerfið og uppboð veiðileyfa er mál, sem margir flokkanna mundu styðja. Afnám leyndarhyggju og opin stjórnsýsla er annað sáttarefni. Við getum eftir mánuð innleitt sólskin í stað bófamyrkurs.
Bófar eru ekki pólitík

Katrín Jakobsdóttir telur ranglega, að nú sé í gangi pólitík eins og hver önnur pólitík. Unnt sé að segja Vinstri græna óbundna af vali á samstarfsflokkum. Það er gömul klisja um, að flokkurinn geti hugsað sér að vinna með Sjálfstæðis eftir kosningar. Sjálfstæðis er ekki pólitískur flokkur. Hann er pólitískur armur hagsmunaafla, sem lifa á að stela árlega hundrað milljörðum króna af þjóðinni með hækkun í hafi. Sjálfstæðisflokkurinn er einfaldlega bófaflokkur. Enginn alvöruflokkur getur farið í kosningabaráttu með óbundið val um samstarf við bófaflokk að kosningum loknum. Svoleiðis gerir maður einfaldlega ekki, Katrín.
Sjálfstæðisfólk grætur

Ótrúlega margt sjálfstæðisfólk kvartar við mig yfir að vera hatað. Af hverju hatar fólk okkur, segir það. Eins og Bandaríkjamenn spyrja um þjóðir, sem þeir hafa ráðizt á. Ég hef ekki fundið fyrir þessu áður. Fyrir síðustu kosningar voru sjálfstæðismenn stoltir sem fyrr. Nú ganga sumir þeirra með veggjum af hræðslu við að vera ávarpaðir um pólitík. Þetta eru alger veðraskil. Sjálfstæðisfólki líður eins og minnihlutahópi. Ég svara þeim öllum og segi: Það stafar af, að þið eruð bófar í bófaflokki. Þið stelið hundrað milljörðum króna á ári í alls konar hækkun í hafi. Kominn er tími til, að þið flýið, áður en ykkur verður ólíft.
Guðlaugur skaðar þjóðina

Guðlaugur Þór Þórðarson skaðar málstaða Íslands erlendis með því að opna munninn og þvæla um ekkert. Einn af mörgum pólitíkusum, sem er bara til heimabrúks. Í utanríkisráðuneytinu þarf að vera ráðherra, sem er inni í sögu og efni mála. Hann hefur sent um allan heim þá kenningu, að John Savile málið brezka líkist ekki frægum málum tveggja barnaperra. Savile naut skjóls hjá kerfinu eins og íslenzku perrarnir. Því er sjálfsagt að bera þessi mál saman. Útlendingar hafa gott af að frétta, að sumt af ástandinu hér líkist ástandinu í öðrum löndum, þar sem valinkunnir menn reyna í spreng að halda andlitinu fram í rauðan dauðann.
Að taka Framsókn á vandann

Almannatenglar bófaflokksins velta fyrir sér, hvort ekki sé hægt að finna góða kosningabombu. Stjórnarslitin og perravinamálið klúðruðust hjá ráðherrunum og „kletturinn í hafinu“ fær litlar undirtektir. Þá verður almannatenglunum hugsað til mosku-útspils Framsóknar rétt fyrir síðustu borgarstjórnarkosningar. Birni Bjarnasyni hefur verið att á foraðið til að kanna dýpið. Hann leggur til, að Sjálfstæðisflokkurinn taki upp stefnu Flokks fólksins í málum hælisleitenda. Líklegt er, að bófarnir geti skafið eitthvað af fylgi Ff. Slíkt fólk er næmt fyrir innistæðulausum loforðum, sem engum sjálfstæðismanni dettur í hug að efna.
Eitraðir í kuldanum

Vinstri græn hafa leyst Sjálfstæðis af sem meint kjölfesta stjórnmálanna. Eftir kosningarnar verða allir, sem vilja, búnir að sjá, að Sjálfstæðis er eitraður. Allir flokkar, sem fara í samstarf við hann, fölna og deyja, að þessu sinni Björt framtíð og að hálfu leyti Viðreisn. Við höfum séð þetta áður. Sjálfstæðis er baneitraður bófaflokkur fyrir siðblindingja. Vinstri græn eru annars háttar flokkur, samt flókinn. Þar hafa femínistar tekið mest völd og Steingrímur Joð kominn á hliðarspor með sínar fabrikkur og kvótagreifa. Píratar og Samfylkingin eru kjörnir samstarfsaðilar, einnig Flokkur fólksins með gamlingja og fátæka.
Katrín verður forsætis

Vinstri græn eru stærsti flokkur landsins með 30% fylgi samkvæmt skoðanakönnun Félagsvísindastofnunar. Sjálfstæðisflokkurinn er áfram með 23% og verður þess vegna væntanlega úti í myrkrinu við myndun ríkisstjórnar. Framsókn hefur 11% fylgi, en geldur ákafra slagsmála stuðningsliðs og andstæðinga Sigmundar Davíðs, sem seint hættir að valda vandræðum. Flokkurinn er því ekki vænlegur aðili í ríkisstjórn. Píratar hafa 10% stuðning, sem er marktæk minnkun. Síðan kemur Flokkur fólksins með 9% fylgi, sem er næsta óbreytt staða. Þá koma loksins Samfylkingin með 8% fylgi og Viðreisn með 6% fylgi. Allt stefnir í samstjórn Vinstri grænna með Pírötum, Flokki fólksins og einum flokki að auki. Gott mál.
Málstola talsmenn

Hávær þögn hefur verið um helgina hjá talsmönnum Sjálfstæðisflokksins. Síðasta bomban var að fiska í fúlli tjörn útlendingahaturs. Tölur könnunar um fylgishrun flokksins kölluðu á endurskoðun kosningabaráttunnar. Ef til vill kunna þeir ekki lengur á félagsmiðlana. Kannski er liðin sú tíð að menn geti lofað frítekjumarki kosningar eftir kosningar og jafnóðum svikið. Líklega er snúið að endurtaka ætíð sömu kosningaloforðin og svíkja allt jafnóðum. Virðist ekki virka nú, að minnsta kosti ekki nógu vel. Hvernig væri að prófa: Hvítvin með humrinum á elliheimilum. Frítt húsnæði fyrir alla heima hjá Bjarna. Ókeypis spark í rass hælisleitanda.
Rétt og rangt hjá Ingu

Flokkur fólksins hefur einfalda stefnu: Aldrað fólk hefur það skítt og það er hælisleitendum að kenna. Seinni hlutinn er rangur, aukinn ójöfnuður í landinu er um að kenna því 1% þjóðarinnar, sem sogar til sín þjóðarauðinn. Bófaflokkur stjórnmálanna sér um að lækka skatta stóreignamanna og gera þeim kleift að fara með hækkun í hafi framhjá sköttum. Þannig eru hundrað milljarðar sogaðir út úr kerfinu. Til að mæta þessu er ráðizt á þau 10%, sem hafa það skítt, og á ókeypis heilsuþjónustu. Fyrri hlutinn er hins vegar réttur og út á það geta aðrir unnið með Flokki fólksins. Rangindi síðari hlutans fæla hins vegar aðra frá samstarfi.
Spurning dagsins

VG er spurningamerki helgarinnar. Er flokkurinn vinstri flokkur eða íhald? Er hann kerfisflokkur eða breytingaflokkur? Stefnir hann að því að róa fólk niður eða efla vitund þess um þjófræðið íslenzka? Talsmenn flokksins hafa ekki hjálpað til um helgina. Neita að svara spurningum um afstöðu til nýrrar stjórnarskrár, þjóðareignar auðlinda og ýmis kerfislæg viðhorf. Ítreka, að flokkurinn gangi óbundinn til kosninga. Flokkurinn er með 30% fylgi samkvæmt nýjustu könnun. Samanlagt með Sjálfstæðisflokknum gera það 53%, hreinan meirihluta. Flokkurinn, sem gæti verið kjölfesta vinstri stjórnar, er sjálfur með allt opið til hægri.
Hægri sundrung

Líklega verður brottför Sigmundar Davíðs leiða til endurkomu ýmissa, sem hafa yfirgefið Framsókn á síðustu árum. Gæti leitt til þess, að Framsókn fengi eins marga kjósendur og síðast eða fleiri. Miðflokkur Sigmundar Davíðs mun hindra ýmsa Framsóknarmenn í að fara til Sjálfstæðis. Flokkur hans verður hægra megin við miðju, svo sem títt er um Miðflokka erlendis. Þá verður orðið sex flokka val á hægri kantinum. Fyrir utan þessa þrjá flokka eru þar einnig Flokkur fólksins, Viðreisn og Björt framtíð. Til vinstri eru Vinstri græn, Píratar og Samfylking, bara þrír flokkar. Vinstri sundrungu er að ljúka og hægri sundrung er hafin.
Mikill lífskjaramunur

Fjölþjóðasamtökin OXFAM hafa gefið út tölur, sem sýna, að Ísland gerir langminnst norðurlanda í að jafna lífskjörin. Skoðuð voru átján atriði varðandi útgjöld til velferðar, mismunar í skattlagningu og löggjafar gegn ójöfnuði á vinnumarkaði. Norðurlönd, sem við berum okkur helzt saman við, taka fjögur af sex hæstu sætum listans. Ísland kemur þar langt á eftir, í 12. sæti. Það stafar af markvissri minnkun stuðnings við velferðarfólk, svo sem aldraða, öryrkja og sjúklinga. Líka af minni skattheimtu á ríka og meiri á fátæka. Gerðir ríkisstjórnarinnar stefna á aukinn ójöfnuð í samfélaginu. Hér er ríkisstjórn hinna ríku fyrir hina allra ríkustu.

OXFAM

GUARDIAN
Afneita fjárlögum sínum

Ríkisstjórn Bjarna Benediktssonar lagði um daginn fram frumvarp að fjárlögum næsta árs. Ráðherrar Sjálfstæðisflokksins eru ábyrgir fyrir því eins og aðrir í stjórninni. Nú þegar kosningabarátta er hafin vilja sumir þingmenn flokksins ekki kannast við plaggið, og allra sízt skattahækkanir þess. Ábyrgðartilfinning er að venju af skornum skammti á þeim bæ. Lögð eru fram ótal kosningaloforð og aldrei staðið við neitt þeirra. Þetta hafa verið svoddan sauðir, kjósendur flokksins. Eitthvað hefur þó verið að saxast af sauðunum samkvæmt könnunum þessa hausts. Það er ekki endalaust hægt að hafa þriðjung þjóðarinnar að fífli.
Fréttir af blóðsugunum

Ekki er að sjá, að kosningafundur Sjálfstæðisflokksins hafi lífgað upp á slag kosninganna. Flestir talsmenn á félagsmiðlum eru óvenju þögulir. Var þó boðið upp á enn eina útgáfuna af sviknu frítekjumarki. Einn fundarmanna setti það í fyrirsögn á þreytulegu bloggi sínu. Sumir talsmenn kvarta yfir orðljótum texta um bófaflokkinn á samfélagsmiðlum. Satt er það, að ljótt er að kalla fólk bófa og perravini. Eigi að síður eru það sannyrði. Fólk er smám saman að byrja að átta sig á, að Sjálfstæðisflokkurinn er bófaflokkur út í gegn, pólitískur armur þess siðblinda og gráðuga 1%, sem hefur áratugum saman sogið blóðið úr þjóðinni.
Deyr í karlrembustíl

Að óbreyttu verða karlar í öllum toppsætum framboðslista Sjálfstæðisflokksins, þar á meðal Brynjar Níelsson, karlremba landsins númer eitt. Skoðanakannanir sýna þetta við hæfi. Kjósendur flokksins eru flestir karlar, feðraveldið sjálft. Þess vegna er flokkurinn orðinn svona gráðugur og frekur. Konurnar styðja frekar Vinstri græn, þar sem konur eru í fyrirrúmi. Heil syrpa af þungavigtarkonum Sjálfstæðis hefur sagt sig úr flokknum. Segja „fullreynt að hreyfa við þeim íhaldssömu skoðunum og gildum sem ríkja um jafnréttismál í Sjálfstæðisflokknum.“ Þannig deyr flokkurinn smám saman út sem sérvitringaklúbbur í karlrembustíl.
Tveir vilja breytingar

Tveir flokkar vilja halda stjórnarskránni til streitu. Píratar og Samfylkingin vilja álykta. Vinstri græn kæra sig ekki um hana frekar en gerir annað íhald á þingi, Sjálfstæðis, Framsókn, Viðreisn og Björt framtíð. Vinstri græn vildu þó miðla málum, sem Sjálfstæðis hafnaði. Kannski er orðið úrelt að skipta flokkum í hægri og vinstri. Það, sem skilur á milli, er íhald og breyting. Flestir eru íhald. Þar á meðal auðvitað Sjálfsstæðis, Björt framtíð og Viðreisn, Flokkur fólksins, Sigmundarflokkur og einkum og sér í lagi Vinstri græn, kjölfesta skoðanakannana. Píratar vilja miklar breytingar og Samfylkingin dálitlar.
Bófaflokkurinn óstjórntækur

Þinglið bófaflokksins er óstjórntækt. Þingmenn flokksins hlaupa út og suður. Gerðu ekki athugasemd við fjárlög stjórnarinnar. Sömdu svo sín í milli að fella frumvarpið fyrir jól og sprengja stjórnina. Sigríður Andersen dómsmála notar tíu þumalfingur og fjögur handabök í ráðuneytinu. Bjarni sjálfur tók hvorki mark á ráðherrum hækjuflokka né stjórnarsáttmála. Tók í praxís við heilsuráðuneytinu af Óttari Proppé. Frítekjumark aldraðra sveiflast milli hækkunar í loforðalista og lækkunar í fjárlögum. Sjálfstæðis var alltaf órólega aflið í ríkisstjórninni. Hún varð síðan sjálfdauð, þegar Björt framtíð hafnaði algeru áhrifaleysi sínu.
Villikettir Bjarna Ben

Sjálfstæðisflokkur Bjarna Ben gegnir í ríkisstjórninni sömu óróarullu og Vinstri grænir í stjórn Jóhönnu, hlutverki villikattanna. Gat ekki smalað villiköttum síns þingflokks eins og Jóhanna gat ekki. Þorsteinn Pálsson, fyrrum formaður flokksins orðar það: „Það voru þingmenn Sjálfstæðisflokksins sem nánast í öllum málum hlupu út og suður. Þeir gátu ekki staðið við stjórnarsáttmálann og gátu ekki staðið við það sem formaður flokksins hafði samið um við aðra í stjórninni. Það var líka ráðherra Sjálfstæðisflokksins, sem klúðraði málinu, er felldi loks ríkisstjórnina – og sami ráðherra hafði raunar áður klúðrað skipun dómara við nýtt millidómsstig. Og nú hefur forystumaður innan þingflokksins upplýst að þingmenn hans hafi verið búnir að ákveða að að fella fjárlagafrumvarpið og þar með ríkisstjórnina fyrir jól.”
Hækkun í hafi

Hækkun í hafi er gömul. Fyrstir voru heildsalar, sem lögðu 10% ofan á kaupverð erlendis og létu setja inn á einkareikninga þar, framhjá skatti og íslenzkum hagtölum. Næst komu álverin, sem hækkuðu verð á súráli á leiðinni til Íslands með sömu afleiðingum. Þau fundu líka upp á greiðslum fyrir tæknilega ráðgjöf í útlöndum og okurvexti erlendra systurfyrirtækja. Nýjastir eru kvótagreifar, sem héldu niðri fiskverði innanlands og hækkuðu það síðan milli fyrirtækja erlendis. Allt framhjá skiptum, sköttum og hagtölum Íslands. Áætlað hefur verið, að ýmsar tegundir af „hækkun í hafi“ kosti þjóðina yfir hundrað milljarða á ári hverju.
Óþörf forsjárhyggja

ISNIC, eigandi íslenzka lénsins .is hefur góðar reglur um skil á milli veitu og miðils. Isnic vill fara varlega í að loka síðum, af því að einhverjum líki ekki innihald þeirra. Afskiptaleysi er einmitt það rétta. Ef þér líkar ekki einhver síða, geturðu forðast hana. Þú þarft ekki að banna hana, það er forsjárhyggja úr hófi. Bandaríska nýnazistasíðan Daily Stormer er ekki á vegum hryðjuverkahóps, heldur fólks, sem er pínulítið ruglað í kollinum. Rugludallar eiga heima á netinu eins og aðrir, enda getur enginn skilið með vissu milli rugludalla og annarra. Í nútímanum æðir forsjárhyggja fram og er orðin að töluverðum vanda.
Sjúkraskýli Íslands

Landspítalinn er hornsteinn íslenzkra heilsumála, kennsluspítali starfsliðs og samband landsins við erlenda lækningaþróun. Samt er hann enginn alvöruspítali eins og hliðstæð háskólasjúkrahús í Vestur-Evrópu. Hann líkist frekar því, sem kalla mætti sjúkraskýli á ófriðarsvæði. Eftir aðgerð er sjúklingum meira eða minna kastað út ótímabært til að rýma fyrir nýjum aðgerðum. Sjúklingar liggja á göngum og jafnvel í bílgeymslu, svo nefnt sé frægasta dæmið. Álag á starfsfólk er langt út úr kortinu. Skurðlæknar ná ekki yfir að þjálfa hinar ýmsu tæknilegu aðgerðir, sem tíðkast í Vestur-Evrópu. Það mundi kosta marga milljarða á ári og er þess virði.
Yfirþjónn með stífa vör

Geiri Smart er smart veitingastaður á tveimur hæðum við Hverfisgötu, andspænis danska sendiráðinu. Humarsúpan (1900 kr) var mjög góð og matarleg. Langa dagsins (1900) var rétt elduð eins og á beztu stöðum borgarinnar. Þjónustan var íslenzk og elskuleg eins og vera ber. Er þar þó undanskilin yfirþjónninn. Stíf efri vör og yfirlæti hafa ekki sést í áratugi á íslenzkum veitingahúsum. En þarna var útlendingur yfir galtómum matsal. Við settumst við borð, sem ekki var merkt frátekið. Hún amaðist við okkur og sagðist kanna, hvort pláss væri laust! Kom svo og sagðist hafa getað fært pöntun annars fólk að öðru borði. Fleiri gestir birtust aldrei.
Mýtur atvinnurekenda

Samtök atvinnurekenda eru í hringferð um landið til stuðnings pólitískum armi sínum. Þau fara með nokkrar mýtur, sem ljúft er að leiðrétta. Þegar talað er um mun þeirra ríkustu og fátækustu, á að nota eignir, en ekki tekjur. Í þeim felst vaxandi ójöfnuður. Þegar talað er um laun í evrum, á að nota nýtt gengi, en ekki gamalt. Þá kemur í ljós láglaunastaða Íslands. Þegar talað er um skiptingu þjóðartekna, þarf að taka tillit til „hækkunar í hafi“. Þá kemur í ljós lélegur hluti launafólks. Vegna „hækkunar í hafi“ er skattþyngd á stóreignafólk of lág. Mýtur atvinnurekenda eru þannig allar hefðbundið og ómarktækt hagsmunarugl.
Staðreyndir ekki til

Almannatenglar hafa ráðlagt tveimur fyrrverandi forsætis að neita staðfastlega tilveru erfiðra mála. Bjarni Ben segir: Ný stjórnarskrá er ekki til. Sigmundur Davíð segir: Við hjónin áttum aldrei fé á aflandseyjum. Svo er þetta endurtekið eins og þurfa þykir. Þannig stimplast orðavalið inn hjá rétttrúðum, þótt aðrir viti betur. Fæstir spyrjendur þora að spyrja áfram til að fá upp sannleikann, því það er ekki hægt. Heiðarlegi formaðurinn í Samfylkingunni hlær hins vegar bara og segir: Ég var nakin fyrirsæta í myndlistarkennslu. Málinu er þar með lokið, meðan mál hinna tveggja snýst og snýst. Betra er að segja satt en rangt.
Hóflegar væntingar

Fari kosningar eftir síðustu skoðanakönnun má telja víst, að Vinstri græn verði kjölfestuflokkur þjóðarinnar. Eina mikilvæga andstaðan við bófaflokkinn. Litlu flokkarnir kringum tíu prósentin gera bezt í að biðja Vinstri græn um að taka sig í ríkisstjórnina. Vald þeirra verður væntanlega mun minna en Vinstri grænna. Þeir gætu þó komið einu eða tveimur málum fram, sem er betra en ekki neitt. En ólíklegt er, að neinn kraftur verði settur í stjórnarskrána eða að uppboð á leigukvóta verði tekin upp. Íhaldið í Vinstri grænum mun setja því stólinn fyrir dyrnar. Fólk verður bara að sætta sig við árangurinn af fyrsta skrefinu, rothöggi á bófaflokkinn.
Topp tíu matarhúsin

Fyrir rúmlega hálfu ári birti ég hér númeraðan lista yfir tíu beztu veitingahús borgarinnar. Hér kemur nýr listi, að þessu sinni ónúmeraður. Listinn er þéttari en áður og erfiðara að gera upp á milli staða. Nýir á listanum eru Essensia, Ostabúðin, MatWerk, Von (Hafnarfirði), allir með fyrsta klassa matreiðslu á fiski. Fyrir á listanum eru Sjávargrillið, Fiskfélagið, Matarkjallarinn, Matur & drykkur, Kopar og Kaffivagninn. Hér er fædd heimsborg með nægu úrvali afbragðs matarhúsa. Með eðalgóðri matreiðslu, vingjarnlegri þjónustu og notalegu umhverfi. Munið samt að fara í hádeginu, því þá er lágt verð á fiski dagsins.
Krísa í Katalúnju

Katalúnar reyna að kjósa í dag um sjálfstæði frá Spáni. Lögregla frá Spáni hefur hertekið rúmlega helming af kjörstöðum landsins. Heimamenn hópast í aðra skóla til að hindra yfirtöku þeirra. Yfirvöld í Katalúnju halda fast við þjóðaratkvæði og sæta spænskum ákærum um landráð. Hægri sinnuð stjórn Mariano Rajoy á rætur í falangisma Franco-tímans og hefur haldið of stíft á deilunni. Svipað og Donald Trump heldur of stíft á deilunni við Norður-Kóreu. Á báðum stöðum er hætt við að upp úr sjóði. Katalúnar bregðast sífellt harðar við aðgerðum Spánverja. Alveg skelfilegt væri, ef kosningarnar í dag enda í blóðbaði og morðum í Barcelona.
Einkaframtækið kolklikkaði

Einkaframtakið hefur sýnt undanfarin misseri, að það er ófært um að sjá fólki fyrir húsnæði. Sambandslaust er milli tekna fólks og húsnæðiskostnaðar. Ég hélt, að ríkisrekstur hentaði bara heilsustofnunum og skólum, vegum og flugvöllum. En innviðir samfélagsins eru fleiri, þar á meðal húsnæði. Bezt er, að ríkið taki að sér frumkvæðið og stofni hagnaðarlaus húsnæðisfélög í samstarfi við sveitarfélög og aðra. Komið hefur í ljós erlendis, að einkavæðing heilsuþjónustu veldur auknum heilsukostnaði og það virðist líka eiga við um húsnæði. Við erum komin á þá öld, að fólk fattar, að einkavæðing er tálsýn, sem eykur vandræði almennings.
Kosningarnar tókust

Falangismi Mariano Rajoy, forsætisráðherra Spánar, er búinn að vera. Sjónvarp um allan heim hefur sýnt ofbeldi spænska þjóðvarðliðsins í Katalúnju. Þjóðvarðlið á að verja fólk, en á Spáni beitir það kylfum og táragasi á almenning. Katalúnar, sem í fyrradag voru að hálfu fylgjandi aðild að Spáni, eru í dag yfirgnæfandi á móti aðildinni. Carles Puigdemont, forseti Katalúnju, mun leggja frumvarp um sjálfstæði fyrir þing landsins. Rajoy og falangistar hans hafa með ofbeldi sínu misst málið úr höndum sér. Er komið í sjálfstætt ferli, sem ekki verður snúið við með ofbeldi. Það segir alla söguna, að kosningarnar í Katalúnju tókust.
SDG þyrlar upp ryki

Sigmundur Davíð mun því miður græða fylgi á stóru bombunni. Var saklaus, en af hverju? Hann mátti gera Wintris upp í krónum árum saman, þótt peningarnir hafi verið reknir erlendis. Vegna þess eru álagning á Wintris-hjónin lækkuð um 50 milljónir. Samkvæmt íslenzkum lögum má spara skatt með að útvega sér gengistap, segir nefndin, en ríkisskattstjóri hafði hafnað. Ekkert kemur fram um, hversu mikið álagning hafði verið hækkuð vegna tilfæringa þeirra hjóna umfram bókhald. Þau voru fjölmörg. Árum saman voru skattar ekki rétt metnir í bókhaldinu gráa. Sigmundur Davíð er sérfróður í að þyrla upp ryki, þykjast ofsóttur sakleysingi.
381.000 lágmark á mánuði

Hagstofan hefur reiknað út, að 10% þjóðarinnar á tekjubotninum hafa minna en 381 þúsund krónur í mánaðartekjur. Þetta er ekki til að lifa af. Þarna er launafólk, t.d. við barnagæzlu, svo og aldraðir, öryrkjar, sjúklingar, líka húsnæðislausir. Öllum þeim þarf að lyfta upp í framanskráðar 381 þúsund krónur til þess að geta lifað af. Þetta eru fátækramörkin í landinu. Þýðir, að ríkið þarf að setja upp 381 þúsund krónur í lágmarkslaun fyrir alla. Nú eru lágmarkslaun miklu lægri, 280 þúsund. Þau eru skandall. Féð má fá af auðlegðarskatti og auðlindarentu og skatti á skattsvik Panamagreifa. Raunar mætti rúnna lágmarkslaun af í 400 þús.
Kjarninn mátaði SDG

Þrátt fyrir Fréttablaðið og Morgunblaðið höfum við enn alvörufjölmiðla á borð við Kjarnann, sem grafa upp sannleikann. Morguninn eftir sjónarspil Sigmundar Davíðs var Kjarninn búinn að tæta allan málflutning sjónhverfingamannsins. Þegar upp komst um Wintris, breytti hann skattskýrslunni. Krafinn um endurgreiðslu, en fannst krafan of há. Kærði einn hluta, uppgjör Wintris í krónum með gengistapi. Fékk það að einhverju leyti viðurkennt, svo krafan var lækkuð um 50 milljónir. Úr mun hærri tölu, sem enn er leyndó. Allt málið er rakið skref fyrir skref í Kjarnanum og blaðra lygarans varð aldrei blásin út. Frussaði út og dó í fæðingu.
Birgitta í Barcelona

Birgitta Jónsdóttir var ekki fyrr hætt á Alþingi en henni skaut upp í hópi eftirlitsmanna með kosningunum í Katalúnju. Í gær átti hún fund með forsetanum þar, Carles Puigdemont. Birgitta er höfðinu hærri en annað forustufólk Pírata og tveimur höfðum hærri en almennir þingdvergar. Það er von, að hún sé kölluð óstjórntæk. Það er nýyrði yfir þá, sem sætta sig ekki við spillingu. Ísland er of lítið fyrir hana, fullt af undirmálsfólki. Alvörufólk kemst ekki til valda á Íslandi vegna fávita. En úti í heimi er hún eini Íslendingurinn, sem pólitíkusar þekkja. Vont var að missa hana úr íslenzkri pólitík, en gott fyrir útlandið.
Hreinn eiturflokkur

Einn er skattamunur á Sjálfstæðisflokknum og vinstri flokkum. Sá fyrstnefndi hækkar skatta á þá, sem minnst mega sín, samanber fjárlagafrumvarp ríkisstjórnar Bjarna Benediktssonar. Þannig hefur það ætíð verið í stjórnartíð bófaflokksins. Vinstri flokkar hækka hins vegar skatta á þá ríkustu, samanber auðlegðarskatt og auðlindaskatt. Baráttan á alþingi snýst annars vegar um þessa stéttaskiptingu og hins vegar um eitrun ríkiskerfisins. Sjálfstæðisflokkurinn hleður sínu liði á alla pósta ríkisins og býr til nýja. Hann umgengst lög og reglur af fullkomnu ábyrgðarleysi. Hann drepur alla flokka, sem hann notar sem hækjur. Hreint eitur.
Eitt skref í einu

Hækkandi sól Vinstri grænna gefur von um, að lokið sé valdaskeiði bófaflokksins. Það eitt mundi nægja til gleðjast yfir kosningunum í lok mánaðarins. Aðkoma Sjálfstæðisflokksins að pólitík snýst ekki um hana, heldur um herfang. Ekki er mark á einu orði takandi í stefnu bófaflokksins, hann hefur allt annað í huga. Að öðru leyti er ekki búið að innleiða neitt himnaríki á vegum Vinstri grænna. Flokkurinn er að mörgu leyti íhald í þjónustu kvótagreifa og vinnslustöðva. Og efast um nýja stjórnarskrá. Eins og oft verður ekki við öllu séð. Vinstri græn eru stór bati að lokinni bófastjórn. Stundum sættist þú við eitt skref í einu.